# ច្បាប់​ថ្មី​ស្តី​ពី​ការ​ថែ​ទាំ​មនុស្ស​ចាស់​ដោយ​ផ្តោត​លើ​សិទ្ធិ

ច្បាប់​ថ្មី​ស្តីពី​ការ​ថែ​ទាំ​មនុស្ស​ចាស់​នឹង​ផ្តោត​អាទិភាព​​លើ​សិទ្ធិរបស់​មនុស្ស​ចាស់។ ច្បាប់​នេះ​រួម​មាន​ Statement of Rights [សេចក្តី​ថ្លែង​ការ​ណ៍ស្តីពី​សិទ្ធិ​របស់មនុស្ស​ចាស់] ក្នុង​ការ​ទទួល​យក​សេវាកម្ម​ថែ​ទាំ​មនុស្ស​ចាស់។ សន្លឹក​ព័ត៌មាន​នេះ​គឺជា​សេចក្តី​សង្ខេប​ជា​ភាសា​សាមញ្ញ​អំពីសិទ្ធិ​ទាំង​នោះ។

## អំពី​សេចក្តី​ថ្លែង​ការណ៍​ស្តីពី​សិទ្ធិ

រដ្ឋាភិបាល​អូស្ត្រាលី​កំពុង​ធ្វើ​ការ​ផ្លាស់​ប្តូរ​ច្បាប់​ស្តីពីការ​ថែ​ទាំ​មនុស្ស​ចាស់របស់ប្រទេស​អូស្ត្រាលី។ Aged Care Act 2024 *[ច្បាប់​ស្តីពីការ​ថែ​ទាំ​មនុស្ស​ចាស់​ឆ្នាំ 2024]* (ច្បាប់​ថ្មី) រួម​មាន​សេចក្តី​ថ្លែង​ការណ៍ស្តីពី​សិទ្ធិ។ សេចក្តី​ថ្លែង​ការណ៍​នេះ​ពន្យល់​ពីសិទ្ធិ​ទាំង​ឡាយ​ដែល​មនុស្ស​ចាស់​មាន​ក្នុង​ការ​ទទួល​យក​សេវា​កម្មថែ​ទាំ​មនុស្ស​ចាស់​​​ឧបត្ថម្ភ​ដោយ​រដ្ឋាភិបាល​អូស្ត្រាលី។ សេចក្តីថ្លែង​ការណ៍​ស្តីពី​សិទ្ធិ​នេះ​នឹង​ជំនួស​ធម្មនុញ្ញ​បច្ចុប្បន្ន​ស្តីពី​សិទ្ធិ​ថែ​ទាំ​មនុស្សចាស់​នៅ​ថ្ងៃ​ទី​ 1 ខែ​វិច្ឆិកា ឆ្នាំ 2025។

សេចក្តីថ្លែង​ការណ៍​ពេញលេញ​ស្តីពី​សិទ្ធិ​ដែល​ដក​ស្រង់​ចេញ​ពីច្បាប់​ថ្មី​នេះ​មាន​នៅ​ផ្នែក​ចុង​​សន្លឹក​ព័ត៌មាន​នេះ។

## តើ​សេចក្តី​ថ្លែង​ការណ៍​ស្តីពី​សិទ្ធិ​​នេះ​មាន​ន័យ​ដូច​ម្តេច​សម្រាប់​អ្នក

សេចក្តី​ថ្លែង​ការណ៍​ស្តីពីសិទ្ធិ​នឹង​ជួយ​ធានា​ថា​​អ្ន​ក​គឺជា​ចំណុច​កណ្តាល​នៃ​ការ​ថែ​ទាំ​មនុស្ស​ចាស់។

វា​ផ្តល់​ឱ្យ​អ្នក​នូ​វសិទ្ធិ៖

* ធ្វើ​ការ​សម្រេច​ចិត្ត​​ផ្ទាល់​ខ្លួនអំ​ពី​ជីវិត​របស់​អ្នក
* មិន​ត្រឹម​ធ្វើ​​ឱ្យ​គេ​ទទួល​យក​ការ​សម្រេចចិត្ត​របស់​អ្នកប៉ុណ្ណោះ​ទេ ប៉ុន្តែតែ​ត្រូវ​បានគេគោរព​ការ​សម្រេចចិត្ត​របស់អ្នក
* ទទួល​បាន​ព័ត៌មាន​ និង​ការ​គាំ​ពារ​ផ្សេងៗ​ដើម្បី​ជួយ​​អ្នក​ធ្វើការសម្រេចចិត្ត
* ប្រាប់​ពី​បំណង តម្រូវ​ការ​ និង​ចំណង់​ចំណូល​ចិត្ត​របស់​អ្នក
* ទទួល​បាន​សុវត្ថិភាព និង​ត្រូវ​បាន​គេ​គោរព
* ឱ្យ​គេគោរព​វប្បធម៌ និង​អត្តសញ្ញាណ​របស់​អ្នក
* រក្សា​ទំនាក់​ទំនង​ជាមួយ​សហគមន៍​របស់​អ្នក។

### ឯករាជ្យ​ភាព ជម្រើស និង​ការ​គ្រប់​គ្រង

អ្នក​មាន​សិទ្ធិ​​ធ្វើការសម្រេចចិត្ត​ខ្លួន​ឯង​ និង​មាន​ការ​គ្រប់​គ្រងលើ​៖

* សេវាកម្មថែ​ទាំ​មនុស្ស​ចាស់​ដែលផ្តល់​មូលនិធិ​​អ្វីខ្លះដែល​អ្នក​ប្រើ​ប្រាស់
* របៀប​ដែល​អ្នក​ទទួល​បាន​សេវាកម្ម​ថែ​ទាំ​មនុស្ស​ចាស់​ដែល​ផ្តល់​មូលនិធិ និង​នរណា​ផ្តល់​សេវាកម្ម​ទាំង​នោះ
* ថវិកា និង​សម្ភារៈ​ផ្ទាល់​ខ្លួន​របស់​អ្នក។

អ្នក​មាន​សិទ្ធិ​ទទួល​បាន​ការ​គាំទ្រ​ក្នុង​ការ​​សម្រេចចិត្ត​ទាំង​នេះ​ប្រសិន​បើ​អ្នក​ត្រូវ​ការ​។

អ្នក​ក៏​មាន​សិទ្ធិ​ក្នុង​ការ​ជ្រើស​រើស​របៀប​ដែល​អ្នក​រស់​នៅ សូម្បី​តែ​មាន​ហានិភ័យ​ផ្ទាល់​ខ្លួន​ខ្លះ​ក៏​ដោយ។ ឧទាហរណ៍ ជម្រើស​នានាអំ​ពី​ជីវិតក្នុង​សង្គម​ និង​ទំនាក់​ទំនង​ជិត​ស្និទ្ធ​របស់​អ្នក។

### សិទ្ឋិចូលប្រើប្រាស់​ដោយ​យុតិ្តធម៌

អ្នក​មាន​សិទ្ធិ​ទទួល​បាន​ការ​វាយ​តម្លៃ​ដ៏​ត្រឹម​ត្រូវ​ និង​ដោយ​យុត្តិធម៌​ដើម្បី​កំណត់​ថា​តើ​សេវា​កម្មថែ​ទាំ​មនុស្ស​ចាស់​ដែល​ផ្តល់​មូលនិធិ​អ្វី​ខ្លះ​ដែល​អ្នក​ត្រូវ​ការ។

ការ​វាយ​តម្លៃ​នេះ​ត្រូវ​តែ​ធ្វើ​ទៅតាម​វិធី​ដែលសម​ត្រូវ​នឹង​​អ្នក។ វា​ក៏គួរ​តែ​គោរព​៖

* ប្រវត្តិ និង​វ​ប្បធម៌​របស់​អ្នក
* បទ​ពិសោធន៍​ផ្ទាល់​ខ្លួន និង​ការ​ប៉ះ​ទង្គិចណាមួយប្រសិន​បើ​មាន
* ស្ថាន​ភាព​យល់ដឹងនានាដូច​ជា ជំងឺ​វង្វេង​ស្មារតី។

អ្នក​ក៏​មាន​សិទ្ធិ​ទទួល​បានប្រភេទនៃ​ការ​ថែ​ទាំ​ដែល​អ្នក​ត្រូវ​ការ និង​នៅ​ពេល​ណា​ដែល​អ្នក​ត្រូវ​ការ​វា​។ នេះ​រួម​មានការ​ថែ​ទាំ​បំបាត់​ការ​ឈឺ​ចាប់ និង​ការ​ថែ​ទាំ​នៅ‑ចុងបញ្ចប់‑អាយុជីវិត។

### សុវត្ថិភាព និង​គុណភាព

អ្នក​មាន​សិទ្ធិ​ទទួលបាន​សេវាកម្ម​ថែ​ទាំ​មនុស្ស​ចាស់​ដែលផ្តល់​មូលនិធិ​ប្រកប​ដោយ​គុណភាព មាន​សុវត្ថិភាព និង​ដោយ​យុត្តិធម៌ ដែលប្រព្រឹត្ត​មក​លើ​​អ្នក​ប្រកប​ដោយ​ភាព​ថ្លៃ​ថ្នូរ និង​ការ​គោរព។

នេះ​រួម​មាន​សិទ្ធិ​ទទួល​បាន​សេវាកម្ម​ថែទាំ​មនុស្ស​ចាស់​ដែលផ្តល់​មូលនិធិ​ដែល ៖

* ផ្តល់​គុណតម្លៃ​ និង​គាំ​ពារ​ដល់​អត្តសញ្ញាណ វប្បធម៌ និង​ប្រវត្តិ​របស់​អ្នក
* គោរព​បទ​ពិសោធន៍​របស់​អ្នក រួមមាន​ការ​ប៉ះ​ទង្គិច​ផ្លូវចិត្តណាមួយ
* អាច​ចូលប្រើប្រាស់បាន​ និង​បំពេញ​តាមសេចក្តី​ត្រូវ​ការ​របស់​អ្នក
* គ្មាន​ហិង្សា ការ​រំលោភ​បំពាន និង​ការ​ធ្វេសប្រហែស។

អ្នក​មាន​សិទ្ធិ​ទទួល​បាន​សេវាកម្ម​ថែ​ទាំ​មនុស្ស​ចាស់​ដែល​​ផ្តល់​មូនិធិ​ពី៖

* បុគ្គលិក​បំពេញការងារ​ដែល​មានការ​បណ្តុះបណ្តាល​ ជំនាញ និង​បទ​ពិសោធន៍ត្រឹម​ត្រូវ
* អ្នក​ផ្តល់​សេវាកម្មនានាដែល​បំពេញ​តាម​គ្រប់​លក្ខ​ខណ្ឌ​ទាំង​អស់​នៅ​ក្រោម​ច្បាប់​ថែ​ទាំ​មនុស្ស​ចាស់។

ប្រសិនបើ​អ្នក​មាន​អារម្មណ៍​ថា​គ្មាន​សុវត្ថិភាព​នៅពេល​ចូលប្រើប្រាស់​សេវាកម្ម​ថែ​ទាំ​មនុស្ស​ចាស់ អ្នក​អាច​ទទួល​បាន​ការគាំទ្រ​ដោយ​មិន​គិត​ថ្លៃ​ពី​មេធាវី បុគ្គលិក​សង្គម​កិច្ច និង​អ្នក​ជំនាញ​ផ្សេង​ទៀត។ សូមចូល​មើល[​គេ​ហទំព័រ​អគ្គ​មេធាវី​](https://www.ag.gov.au/rights-and-protections/protecting-rights-older-australians#specialist-elder-abuse-services)សម្រាប់ព័ត៌មាន​បន្ថែមអំ​ពីការ​ការពារ​ប្រឆាំង​នឹង​ការ​រំលោភ​បំពាន​លើ​មនុស្ស​ចាស់។

### គោរព​ឯកជន​ភាព និង​ព័ពត៌មាន​​របស់​អ្នក

អ្នក​ផ្តល់​សេវាកម្ម​របស់​អ្នក​ត្រូវ​តែ ៖

* គោរព​ឯកជន​ភាព​ផ្ទាល់​ខ្លួន​របស់​អ្នក
* ការពារ​ព័ត៌មាន​ផ្ទាល់​ខ្លួនរបស់​អ្នក​ដូច​ជា​ព័ត៌មានអំពី​សុខភាព និង​ថវិកា​របស់​អ្នក
* អនុញ្ញាត​ឱ្យ​អ្នក​ជ្រើស​រើស​ពេល​ណា​ដែល​ព័ត៌មាន​ផ្ទាល់​ខ្លួន​របស់​អ្នក​អាច​ផ្តល់ជូន​ទៅនរណា​ម្នាក់ទៀត ដូចជា​អ្នក​តស៊ូ​មតិ​ ឬ​មេធាវី។

អ្នក​មាន​សិទ្ធិ​ទទួល​បាន​កំណត់​ត្រា​ និង​ព័ត៌មាន​អំ​​ពី​សិទ្ធិ​របស់​អ្នក និង​សេវាកម្មថែ​ទាំ​មនុស្ស​ចាស់​ដែល​ផ្តល់​មូលនិធិ​ដែល​អ្នក​ប្រើ​ប្រាស់។ នេះ​រួម​មាន​ថាតើ​សេវា​កម្មនោះ​ថ្លៃ​ប៉ុន្មាន។

### ការ​ទំនាក់​ទំនង​​ដែល​បំពេញ​តាម​តម្រូវ​ការ​របស់​អ្នក

អ្នក​មាន​សិទ្ធិ៖

* ទទួល​បាន​ព័ត៌មានក្នុងលំនាំដែល​អ្នក​អាច​យល់​បាន
* ផ្តល់​មតិ​កែលម្អ។

អ្នក​មាន​សិទ្ធិ​ធ្វើ​ការ​ទំនាក់​ទំនងដោយ​ប្រើ​​ភាសា ឬ​វិធីសាស្ត្រ​ដែល​អ្នកចូល​ចិត្ត។ នេះ​រួម​មាន​ការ​ប្រើ​សេវាកម្មអ្នក​បក​ប្រែផ្ទាល់មាត់ ឬ​ជំនួយ​ផ្នែក​ទំនាក់​ទំនង​ប្រសិន​បើ​អ្នក​ត្រូវ​ការ​វា។

អ្នក​ក៏​មាន​សិទ្ធិ​ជួប​ជាមួយអ្នក​ផ្តល់​សេវាកម្ម និង​អ្នក​គាំ​ទ្រ​របស់​អ្នក​តាម​វិធី​ដែល​សម​ស្រប​សម្រាប់​អ្នកផងដែរ។ នេះ​មាន​ន័យ​ថា​ការ​ប្រជុំតាម​ពេល​វេលា​ដែល​សម​ស្រប​បំផុត​សម្រាប់​អ្នក។

### ការគាំទ្រដើម្បី​លើក​បញ្ហាឱ្យ​បាន​លឿន និង​ប្រកប​ដោយ​យុត្តិធម៌

ពេល​ណា​មាន​បញ្ហានានា​ពាក់​ព័ន្ធ​នឹង​សេវាកម្ម​ថែ​ទាំ​មនុស្ស​ចាស់​ដែលផ្តល់​មូលនិធិ អ្នក​មាន​សិទ្ធិ៖

* ទទួល​បាន​ការគាំទ្រ​ពី​អ្នក​ផ្តល់​សេវា​កម្មរបស់​អ្នក
* ធ្វើ​ការ​ប្តឹងតវ៉ា​ដោយ​គ្មាន​ការ​ភ័យ​ខ្លាច ឬ​​ការ​ដាក់​ទណ្ឌ​កម្ម
* ទទួល​បាន​ការ​ឆ្លើយ​តប​យ៉ាង​ឆាប់​រហ័ស​ និង​ប្រកប​ដោយ​យុត្តិ​ធម៌​លើ​បណ្តឹងតវ៉ា​របស់​អ្នក។

### ការ​គាំ​ទ្រ និង​ការ​ភ្ជាប់​ទំនាក់​ទំនង​ជាមួយមនុស្ស និង​សហគមន៍

អ្នក​អាច​ត្រូវ​ការ​ជំនួយ​ដើម្បី​ស្វែង​យល់​ពី​សិទ្ធិរ​បស់​អ្នក ធ្វើ​ការ​សម្រេច​ចិត្ត​នានា ឬ​ធ្វើ​បណ្តឹងតវ៉ា។ អ្នក​មាន​សិទ្ធិ​​ទទួល​បានការគាំទ្រនេះ​ពី​អ្នក​តស៊ូ​មតិ​ឯករាជ្យ ឬ​ជនណា​ម្នាក់​ផ្សេងទៀតដែល​អ្នក​ជ្រើស​រើស។

អ្នក​មាន​សិទ្ធិ​ទំនាក់​ទំនង​ជាមួយ​អ្នក​តស៊ូមតិ​របស់​អ្នក ឬ​បុគ្គល​គាំទ្ររបស់អ្នកពេល​ដែល​អ្នកចង់​បាន។

អ្នក​ផ្តល់​សេវាកម្ម​នានា​ត្រូវ​តែ​គោរព​តួនាទី​របស់​មនុស្សដែល​មាន​សារៈ​សំខាន់​ចំពោះអ្នក។ ឧទាហរណ៍ គ្រួសារ​ មិត្តភ័ក្រ ឬ​អ្នក​ថែ​ទាំ។

អ្នក​មាន​សិទ្ធិ​រក្សា​ទំនាក់​ទំនង​ជាមួយ៖

* មនុស្សដែល​មាន​សារៈ​សំខាន់​ចំពោះ​អ្នក
* សហគមន៍របស់​អ្នក រួមមានការ​ចូលរួម​ក្នុង​សកម្មភាព​កំសាន្ត ឬ​សកម្មភាព​វប្បធម៌​នានា
* សត្វ​ចិញ្ចឹម​របស់​អ្នក។

ជន​ជាតិ​ដើម Aboriginal និង​អ្នកកោះ Torres Strait មានសិទ្ធិ​រក្សា​ទំនាក់​ទំនង​ជាមួយស​ហគមន៍ ទឹកដី និង​កោះកំណើត​របស់​គេ។

## របៀបធានា​ថា​សិទ្ធិ​របស់​អ្នក​ត្រូវ​បាន​គេ​គោរព

អ្នក​ផ្តល់​សេវា​កម្មរបស់​អ្នក​ត្រូវ​តែ​យល់ និង​គោរព​តាម​សេចក្តីថ្លែង​ការណ៍​ស្តីពីសិទ្ធិ។ ប្រសិន​បើពួកគេ​មិនធ្វើទេ អ្នក​អាច​ប្តឹងទៅ​កាន់ស្នង​ការ​ទទួល​ពាក្យ​បណ្តឹង។

អ្នក​អាចធ្វើបណ្តឹងតវ៉ា​តាម​អនឡាញ តាម​ទូរសព្ទ ឬ​ដោយ​សរសេរ​សំបុត្រ។ សូម​មើល​[គេហទំព័រ​គណៈ​កម្មការ​ត្រួតពិនិត្យគុណភាព និង​សុវត្ថិភាព​ការ​ថែ​ទាំ​មនុស្ស​ចាស់](https://www.agedcarequality.gov.au/contact-us/complaints-concerns/what-do-if-you-have-complaint)​សម្រាប់ព័ត៌មាន​បន្ថែម។

ប្រសិន​បើ​អ្នក​ត្រូវ​ការ​ជំនួយ​ដើម្បី​ធ្វើបណ្តឹងតវ៉ា ឬ​ស្វែង​រក​ព័ត៌មាន​ផ្សេងៗ សូម​ទូរសព្ទ​ទៅកាន់ Older Persons Advocacy Network (OPAN) តាម​លេខ 1800 700 600។

OPAN មាន​អ្នក​តស៊ូ​មតិ​ឯករាជ្យ រក្សា​ការ​សម្ងាត់ និង​មិន​គិត​កម្រៃដើម្បី​ជួយ​អ្នក។

## សេចក្តីថ្លែង​ការ​ពេញលេញស្តី​ពីសិទ្ធិ​ពី​ច្បាប់​ថ្មី

ខាង​ក្រោម​នេះ​គឺជា​សេចក្តី​ថ្លែង​ការណ៍​ស្តីពីសិទ្ធិចាប់ពីផ្នែក​ទី 23 នៃ​ច្បាប់​ថ្មី។

ឯករាជ្យ​ភាព ភាព​ម្ចាស់​ការ ការ​ផ្តល់​សិទ្ឋិអំណាច និង​សេរីភាព​ក្នុង​ការ​ជ្រើស​រើស​

(1) បុគ្គលម្នាក់ៗ​មាន​សិទ្ធិ៖

(a) ​ជ្រើស​រើស និងធ្វើការសម្រេច​ចិត្ត​ដែល​ប៉ះពាល់​ដល់​ជីវិត​របស់បុគ្គលម្នាក់ៗ រួមមានការពាក់​ព័ន្ធ​នឹងចំណុច​ដូច​ខាង​ក្រោម​នេះ៖

(i) សេវាកម្ម​ថែ​ទាំ​មនុស្ស​ដែល​ផ្តល់​មូលនិធិ​ដែល​បុគ្គល​នោះ​ទទួល​បាន​ការ​អនុម័ត​ដើម្បីចូលប្រើប្រាស់​

(ii) វិធី ពេល​វេលា និង​ថា​តើ​សេវា​កម្មទាំង​នោះ​ត្រូវ​ផ្តល់ឱ្យដោយ​នរណាទៅ​ដល់​បុគ្គ​លនោះ

(iii) កិច្ច​ការ​ហិរញ្ញ​វត្ថុ​របស់​បុគ្គល និង​ភាព​ជា​ម្ចាស់​កម្មសិទ្ធិ​លើ​សម្ភារៈ​ផ្ទាល់​ខ្លួន និង

(b) ទទួល​បាន​ជំនួយ (ប្រសិន​បើ​ចាំ​បាច់) ដើម្បី​ធ្វើ​ការ​សម្រេចចិត្ត​ទាំង​នោះ និង​ឱ្យ​មាន​ការ​គោរព​ទៅ​តាម​ការ​សម្រេច​ចិត្ត​ទាំង​នោះ និង

(c) ទទួល​យក​ហានិភ័យ​ផ្ទាល់​ខ្លួន រួមមាន​ការ​ព្យាយាមស្វែង​រក​គុណភាព​ជីវិត ការ​ចូលរួម​ក្នុង​សង្គម និង​ទំនាក់​ទំនង​ជិត​ស្និទ្ធ ហើយនិងទំនាក់​ទំនង​ផ្លូវ​ភេទរបស់បុគ្កល។

សមភាព​ក្នុង​ការ​ចូលប្រើប្រាស់

(2) បុគ្គលម្នាក់ៗ​មាន​សិទ្ធិ​​ចូលប្រើប្រាស់ប្រកបដោយសមធម៌៖

(a) ដើម្បីឱ្យ​តម្រូវ​ការ​របស់បុគ្គល​សម្រាប់សេវាកម្មថែ​ទាំ​មនុស្ស​ចាស់ដែល​ផ្តល់​មូល​និធិត្រូវបាន​វាយ​តម្លៃ ឬ​វាយ​តម្លៃ​ឡើង​វិញ​ តាម​វិធី​ដែល៖

(i) សម​ស្រប​តាម​វប្បធម៌ និង​មាន​សុវត្ថិភាព​តាម​វប្បធម៌ ដោយ​មាន​ការ​យល់​ដឹងអំ​ពី​‑ការ​ប៉ះ​ទង្គិច​ផ្លូវ​ចិត្ត និង​ជ្រាបព័ត៌មានសព្វគ្រប់អំ​ពី​‑​ការ​ព្យាបាល និង

(ii) អាច​ចូលប្រើប្រាស់​បាន និង​មាន​ភាព​សម​ស្រប​សម្រាប់​បុគ្គល​​ម្នាក់ៗដែល​កំពុង​រស់​នៅ​ជាមួយ​នឹង​ជម្ងឺ​វង្វេង​ស្មារតី ជំងឺ​ប៉ះ​ពាល់​ដល់​ការ​យល់ដឹង និង

(b) ការ​ថែ​ទាំ​បំបាត់​ការ​ឈឺចាប់ ការ​ថែ​ទាំនៅចុងបញ្ចប់​‑ជីវិត​‑ពេល​ណាត្រូវ​ការ​។

ទទួល​បាន​សេវាកម្ម​ថែ​ទាំ​មនុស្ស​ចាស់​ដែល​ផ្តល់​មូលនិធិ​ប្រកប​ដោយ​សុវត្ថិភាព និង​គុណភាព

(3) បុគ្គលម្នាក់ៗ​មាន​សិទ្ធិ៖

(a) ទទួល​បាន​ការ​យក​ចិត្ត​ទុក​ដាក់​ប្រកប​ដោយ​ភាព​ថ្លៃ​ថ្នូរ និង​ការ​គោរព និង

(b) ទទួល​បាន​ការ​យក​ចិត្ត​ទុក​ដាក់​ប្រកប​ដោយ​សុវត្ថិភាព សមភាព និង​គ្មាន‑​ការ​រើស​អើង និង

(c) ទទួល​បាន​ការ​ផ្តល់​គុណតម្លៃ និង​គាំទ្រ​លើ​អត្តសញ្ញាណ វប្បធម៌ សាសនា និង​ភាព​ចម្រុះរបស់​បុគ្គល និង

(d) សេវា​កម្មថែ​ទាំ​​មនុស្ស​ចាស់​ដែលផ្តល់​មូលនិធិ​កំពុងត្រូវបាន​ផ្តល់​ទៅ​ដល់​បុគ្គលម្នាក់ៗ៖

(i) តាម​វិធី​ដែល​សម​ស្រប និង​មាន​សុវត្ថិភាព​ស្របតាម​វប្បធម៌ ដោយ​មាន​ការ​យល់​ដឹង​ពី​‑ការ​ប៉ះ​ទង្គិច​ផ្លូវ​ចិត្ត និងការ​ព្យាបាល​‑បន្ទាប់ពីជ្រាបព័ត៌មានសព្វគ្រប់ និង

(ii) តាម​វិធី​ដែល​អាច​ចូលប្រើប្រាស់​បាន និង

(iii) ផ្តល់​ជូនដោយ​បុគ្គលិក​ថែ​ទាំរបស់សេវាកម្មនានាដែលបាន​ចុះ​បញ្ជីស្របច្បាប់​ដែល​មាន​សញ្ញាបត្រ ជំនាញ និង​បទ​ពិសោធន៍​សម​ស្រប។

(4) បុគ្គលម្នាក់ៗ​មាន​សិទ្ធិ៖

(a) រួចផុតពីទម្រង់នៃអំពើ​ហិង្សា​គ្រប់​ប្រភេទ ការបន្ទាបបន្ថោក ឬការប្រព្រឹត្តិដោយអមនុស្សធម៌ ការ​កេង​ប្រវ័ញ្ច មិន​អើ​ពើ ការ​បង្ខិតបង្ខំ អំពើរំលោភ​បំពាន ឬ​អំពើ​ផ្លូវ​ភេទ​ និង

(b) ទទួល​បាន​សេវាកម្ម​ថែទាំ​មនុស្ស​ចាស់ដែល​ផ្តល់​មូលនិធិ​ប្រកប​ដោយ​គុណភាព សុវត្ថិភាព ដែល​ផ្តល់​ជូន​ជាប់​ជា​ប្រចាំ​ ដោយដាក់ឱ្យអនុលោមតាមតម្រូវ​ការ​នានាដល់​អ្នក​ផ្តល់​សេវាកម្ម​ដែលបានចុះបញ្ចីស្របច្បាប់នៅក្រោម​ច្បាប់​នេះ។

កំណត់ចំណាំ៖ ភាគទី 1 នៃ​ផ្នែក​ទី​4 ​ជំពូក​ទី 3 រៀប​រាប់​ពី​លក្ខខណ្ឌ​នានាដែល​តម្រូវ​ឱ្យ​អ្នក​ផ្តល់​សេវាកម្មដែល​បាន​ចុះ​បញ្ជីស្របច្បាប់ រួមមានតម្រូវ​ការ​ពាក់​ព័ន្ធ​នឹង​ការ​ប្រើប្រាស់​ការ​អនុវត្ត​ដោយ​មាន​ដែន​កំណត់​លើ​ការ​គ្រប់​គ្រង​ឧប្បត្តិហេតុ។

គោរព​ឯកជន​ភាព និង​ព័ត៌មាន

(5) បុគ្គលម្នាក់ៗ​មាន​សិទ្ធិ៖

(a) ឱ្យ​គេ​គោរព​ឯកជន​ភាព​ផ្ទាល់​ខ្លួន និង

(b) ទទួល​បាន​ការ​ការ​ពារ​ព័ត៌មាន​ផ្ទាល់​ខ្លួន។

(6) បុគ្គលម្នាក់ៗមាន​សិទ្ធិ​ស្វែង​រក និង​ទទួល​បាន​ការ​ផ្តល់​ជូន​នូវ​កំណត់​ត្រា និង​ព័ត៌មានអំពី​សិទ្ធិ​បុគ្គលនៅ​ក្រោម​ផ្នែក​នេះ និង​សេវា​កម្មថែ​ទាំ​មនុស្ស​ចាស់​ដែល​ផ្តល់​មូលនិធិ​ដែល​បុគ្គល​ម្នាក់ៗ​ទទួល​បាន ​រួមមានតម្លៃ​នៃសេវាកម្ម​ទាំង​នោះ។

ការ​ទំនាក់​ទំនង​ដោយ​ផ្តោត​លើ​បុគ្គល និង​លទ្ធភាព​ក្នុង​ការ​លើ​កឡើង​បញ្ហា​ផ្សេងៗ​ដោយ​គ្មាន​ការ​ផ្ចាញ់តប

(7) បុគ្គលម្នាក់ៗ​មាន​សិទ្ធិ៖

(a) ទទួល​បាន​ការ​ជូន​ដំណឹង​តាម​វិធី​ដែល​បុគ្គលម្នាក់ៗ​អាច​យល់​ អំពី​សេវាកម្ម​ថែ​ទាំ​មនុស្ស​ចាស់​ដែលផ្តល់​មូលនិធិដែល​បុគ្គល​នោះ​ប្រើប្រាស់​ និង

(b) បញ្ចេញ​មតិ​ពី​សេវាកម្ម​ថែ​ទាំ​មនុស្ស​ចាស់​ដែល​ផ្តល់​មូលនិធិដែល​បុគ្គល​នោះប្រើប្រាស់ ហើយត្រូវបានគេស្តាប់​មតិ​ទាំង​នោះ។

(8) បុគ្គលម្នាក់ៗមាន​សិទ្ធិ​ទំនាក់​ទំនង​ដោយ​ប្រើ​ភាសា​ ឬ​វិធី​សាស្ត្រ​ទំនាក់​ទំនងដែល​បុគ្គល​នោះ​ចូលចិត្ត ដោយ​អាច​ទទួល​បាន​អ្នក​បក​ប្រែផ្ទាល់មាត់ និ​ងជំនួយ​ផ្នែក​ទំនាក់​ទំនង​នានា​ពេល​ត្រូវ​ការ​។

(9) បុគ្គលម្នាក់ៗ​មាន​សិទ្ធិ៖

(a) ទទួល​បាន​ការ​ទំនាក់​ទំនង​ដោយ​បើក​ចំហ និង​ការ​គាំ​ទ្រពីអ្នក​ផ្តល់​សេវាកម្មដែលបានចុះបញ្ជីស្របច្បាប់ នៅពេល​កើតមាន​បញ្ហា​ក្នុង​ការ​ផ្តល់​សេវាកម្ម​ថែទាំ​មនុស្ស​ចាស់​ដែល​ផ្តល់​មូលនិធិ និង

(b) ធ្វើបណ្តឹងតវ៉ាដោយ​ប្រើ​យន្តការ​ដែល​អាច​ចូលប្រើ​ប្រាស់​បាន ដោយ​គ្មាន​ការ​ភ័យ​ខ្លាច​ការ​ផ្ចាញ់តប ការ​ផ្តល់​សេវា​កម្មថែ​ទាំ​មនុស្ស​ចាស់​ដែល​ផ្តល់​មូលនិធិ​ដល់​បុគ្គល​នោះ និង

(c) ទទួល​បាន​ការ​ដោះ​ស្រាយ​បណ្តឹង​​ដោយ​ឆាប់​រហ័ស និង​ប្រកប​ដោយ​យុត្តិធម៌។

អ្នក​តស៊ូ​មតិ មនុស្ស​សំខាន់ និង​ការ​ទំនាក់​ទំនង​សង្គម

(10) បុគ្គលម្នាក់ៗមាន​សិទ្ធិ​ទទួល​បាន​ជំនួយ​ពីអ្នក​តស៊ូ​មតិ ឬ​ជំនួយ​ពី​បុគ្គលផ្សេងទៀត​តាម​ការ​ជ្រើ​ស​រើស​របស់ពួកគេ រួមមានពេល​អនុវត្ត​សិទ្ធិ ឬ​ស្វែង​យល់​ពី​សិទ្ធិ​របស់​គេ​នៅ​ក្នុង​ផ្នែក​នេះ ការ​បញ្ចេញមតិ​របស់​បុគ្គល​ម្នាក់ៗ ធ្វើ​ការ​សម្រេចចិត្ត​ដែលប៉ះពាល់​ដល់​ជីវិត​របស់បុគ្គលម្នាក់ៗ ការ​ធ្វើបណ្តឹងតវ៉ា ឬ​ការផ្តល់​មតិ​កែលម្អ។

(11) បុគ្គលម្នាក់ៗមាន​សិទ្ធិ​ទទួល​បាន​ការ​ទទួល​ស្គាល់ និង​គោរព​ដល់​​តួនាទី​របស់​បុគ្គល​ដែល​មាន​សារៈ​សំខាន់​ដល់​បុគ្គល​នោះ ​រួមមានអ្នកថែ​ទាំ ភ្ញៀវ និង​អ្នក​ស្ម័គ្រចិត្ត។

(12) បុគ្គលម្នាក់ៗ​មាន​សិទ្ធិ​ទទួល​បាន​ឱកាស និង​ជំនួយ​ដើម្បី​រក្សា​ទំនាក់​ទំនង

(ប្រសិន​បើ​បុគ្គល​នោះជ្រើស​រើស​បែប​នេះ) ជាមួយ៖

(a) បុគ្គលដែល​មាន​សារៈ​សំខាន់​ដល់​បុគ្គល​នោះ និ​ងសត្វ​ចិញ្ចឹម​រួមមាន​ការ​ទៅលេងសួរសុខទុក្ខ​ដោយ​សុវត្ថិភាព​ពី​សមាជិក​គ្រួសារ មិត្ត​ភ័ក្រ អ្នក​ស្ម័គ្រ​ចិត្ត ឬ​ភ្ញៀវ​ផ្សេង​ទៀត ដែល​ជីវិត​របស់​បុគ្គល​នោះ និង​ការ​ទៅលេង​សួរសុខទុក្ខពី​សមាជិក​គ្រួសារ និង

(b) សហគមន៍​របស់​បុគ្គល​នោះ រួមមានការ​ចូលរួមក្នុង​ជីវិត​សាធារណៈ និង​សកម្មភាព​កំសាន្ត វប្បធម៌ សាសនា និង​របៀប​រស់​នៅ និង

(c) ប្រសិន​បើ​បុគ្គល​នោះ​ជា​ជន​ជាតិ​ដើម Aboriginal ឬ​អ្នក​កោះ​ Torres Strait -សហគមន៍ ទឹកដី និង​កោះ​កំណើត។

(13) បុគ្គល​ម្នាក់ៗមាន​សិទ្ធិ​ចូលប្រើប្រាស់បានគ្រប់ពេលដែលបុគ្គល​ជ្រើ​ស​រើស មនុស្សដែលបានចាត់​តាំងដោយបុគ្គល ឬ​មនុស្សដែលបាន​ចាត់​តាំង​ដោយ​អាជ្ញាធរ​សម​ស្រប។

**Copyright**

© 2025 Commonwealth of Australia as represented by the Department of Health, Disability and Ageing

**Licence (except for Commonwealth logos)**

[A black and white sign with a person in a circle

AI-generated content may be incorrect.](https://creativecommons.org/licenses/by-nc/4.0/)

This publication is licensed under a Creative Commons Attribution‑Non-Commercial 4.0 International Licence from <https://creativecommons.org/licenses/by-nc/4.0/legalcode.en>. This Licence does not include, and no permission is given for, the use of the Commonwealth logos contained in this publication.

**Disclaimer**

This publication is not legal advice and must not to be used or relied upon as a substitute for legal advice. Users must seek their own independent legal advice in relation to their particular circumstances.